RÅDETS RESOLUTION

af 14. februar 2000

om fremme af intermodalitet og intermodal godstransport i Den Europæiske Union

(2000/C 56/01)

RÅDET FOR DEN EUROPÆISKE UNION,

(1) BIFALDER Kommissionens meddelelse fra oktober 1999 om intermodalitet og intermodal godstransport i Den Europæiske Union, samt meddelelsen fra juni 1997 om situationen hvad angår gennemførelsen af handlingsprogrammet deri.

(2) NOTERER sig med tilfredshed, at de fleste projekter i handlingsprogrammet er blevet iværksat, og tilskynder Kommissionen til at fortsætte gennemførelsen.

(3) FINDER, at funktionelle og logistisk effektive godstransportsystemer bidrager til udviklingen af den økonomiske aktivitet i Fællesskabet til fordel for dets borgere og virksomheder.

(4) GIVER SIN TILSLUTNING TIL det mål, Kommissionen har sat for at udvikle intermodal godstransport, dvs. en optimal integrering af forskellige transportformer, som muliggør en effektiv og omkostningseffektiv anvendelse af transportsystemet ved hjælp af en gnidningsfri forbrugerorienteret dør-til-dør transport, samtidig med at konkurrence mellem transportoperatørerne fremmes.

(5) MINDER OM, at det i Rådets strategi af 6. oktober 1999 for integration af miljøet og bæredygtig udvikling i Fællesskabets transportpolitik "understreges, at der skal gøres yderligere fremskridt navnlig på områderne ... fremme af ... intermodal og kombineret transport ... standardisering og harmonisering af intermodale transportheder ... konkurrenceevnen og kvaliteten af de tjenester, som havne, intermodale terminaler og jernbaner tilbyder, f.eks. ved øget brug af telematik ... (samt undersøgelse af) de forskellige ordninger for, hvor ansvaret ligger".

(6) UNDERSTREGER, at det i samme strategi fastsættes, at det er nødvendigt "fortsat at analysere forbindelserne mellem (efterspørgsel efter) transport og ... tilrettelæggelse af industriel produktion og tjenesteydelser (globalisering, markedsderegulering, just in time-logistik, elektronisk handel)" med henblik på udvikling af aktioner, der er i overensstemmelse med det generelle mål om bæredygtig mobilitet.

(7) BEKRÆFTER PÅ NY, at det er fast besluttet på at fremme transportformer, der bidrager til bæredygtig transport, navnlig jernbanetransport, short sea shipping og sejlads ad indre vandveje; ERINDRER i denne sammenhæng om Rådets konklusioner af 6. oktober 1999 om revitalisering af de europæiske jernbaner, der navnlig henviser til oprettelsen af et transeuropæisk jernbanegodstransportet, samt om resolutionen af 11. marts 1999 om short sea shipping(1), konklusionerne af 18. juni 1997 og resolutionen af 14. februar 2000 om fremme af short sea shipping(2).

(8) ERINDRER OM betydningen af en revision af Fællesskabets relevante retlige bestemmelser samt betydningen af forskning, udvikling og demonstration med hensyn til intermodal transport og noterer sig med tilfredshed betydningen af undersøgelserne på dette område inden for nøgleaktioner i femte FTU-rammeprogram, indført ved Europa-Parlamentets og Rådets afgørelse nr. 182/1999/EF(3).

(9) OPFORDRER samtlige berørte parter til at arbejde aktivt med henblik på et sundt operationelt markedsmiljø for intermodal transport, således at intermodalitet, hvor det er muligt, bliver et realistisk og miljøvenligt alternativ til gennemgående vejtransport.

(10) NOTERER sig, at arbejdet fortsat skal koncentreres om at identificere, hvad det er, der forhindrer intermodal transport i at klare sig i konkurrencen på markedet.

(11) OPFORDRER Kommissionen til sammen med medlemsstaterne at fortsætte og intensivere sit arbejde med at fremme intermodal transport, herunder kombineret transport, navnlig ved:

a) at medtage intermodalitet i forbindelse med revisionen af transeuropæiske transportnet ved at henvise til konkrete aktioner for at opnå bæredygtig mobilitet, f.eks.:

- indførelse af nye redskaber for at vurdere, om en del af efterspørgslen efter landevejstransport ved hjælp af de planlagte infrastrukturer og aktioner kan overføres til mere miljøvenlige former

- mindskelse af flaskehalsene inden for intermodalitet, herunder inden for det transeuropæiske jernbanegodstransportnet

- udvikling og optimering af terminaler for intermodal transport

b) at tage hensyn til intermodalitet for at skabe ensartede betingelser på transportmarkedet, når den i løbet af 2000 forelægger et forslag til revision af Rådets forordning (EØF) 1107/70 af 4. juni 1970 om støtte, som ydes inden for sektoren for transporter med jernbane, af landeveje og sejlbare vandveje(4) for så vidt angår støtte til kombitransport

c) at integrere informationssamfundet i det europæiske transportsystem, f.eks. ved at forelægge forslag om oprettelse af en åben arkitektur for dataoverførsel og transporttelematik

d) at bidrage til gennemførelsen af et åbent og effektiv realtidsinformations- og transaktionssystem, som et redskab for speditører og intermodale transportoperatører

e) sammen med medlemsstaterne, industrien og relevante internationale organisationer at fortsætte sine bestræbelser for at fremme en passende ansvarsordning på dette område, bl.a. ved at undersøge aspekterne i forbindelse med en ansvarsordning for intermodal transport og ved at forelægge en rapport om den økonomiske analyse af følgerne af mangelen på en generelt accepteret intermodal ansvarsordning og om det arbejde, som udføres sammen med industrien vedrørende de juridiske og økonomiske fordele ved forskellige løsninger med hensyn til en ansvarsordning for intermodal transport

f) at forelægge en meddelelse om "benchmarking på transportområdet" og udvikle resultatnøgletal for intermodal godstransport; i den sammenhæng vise den potentielle omkostningseffektivitet i forbindelse med intermodale transportprojekter og offentliggøre eksempler og oplysninger om bedste praksis, navnlig ved at tage hensyn til erfaringerne fra programmet for pilotforanstaltninger for kombineret transport (PACT) og de forskellige projekter under femte FTU-rammeprogram

g) når den foreslår foranstaltninger på transportområdet, at lede foranstaltningerne i retning af logistik og transportsystemer under ét og ikke blot i retning af de enkelte transportformer og bl.a. fokusere på harmonisering af standarder vedrørende transportenheder og på teknologier for at opnå en billigere og mere effektiv og miljøvenlig behandling af godstransport; med henblik herpå inden udgangen af 2001 af forelægge en meddelelse om forvaltning af forsyningskæden, logistik og intermodal transport

h) at planlægge en hensigtsmæssig opfølgning af PACT-programmet ved at fokusere på innovative projekter

i) at udvide handlingsprogrammet for intermodalitet til også at omfatte anvendelsen af mere integrerede intelligente transportsystemer, elektroniske handelsmetoder og demonstrationsprojekter samt

j) at øge betydningen af forsknings- og udviklingsprojekter vedrørende intermodal transport i forbindelse med FTU-rammeprogrammerne.

(12) OPFORDRER ansøgerlandene til at følge ovennævnte målsætninger og aktioner, når de udarbejder nationale og lokale strategier.

(13) AGTER regelmæssigt at følge udviklingen i intermodalitet og intermodal godstransport i Den Europæiske Union.

(14) OPFORDRER Kommissionen til i 2001 at forelægge Rådet sin næste situationsrapport om intermodalitet og intermodal godstransport i Den Europæiske Union sammen med eventuelle forslag.

(1) EFT C 99 af 2.4.1996, s. 1.

(2) Se side 1 i denne EFT.

(3) EFT L 26 af 1.2.1999, s. 1.

(4) EFT L 130 af 15.6.1970, s. 1. Forordningen er senest ændret ved forordning (EF) nr. 543/97 (EFT L 84 af 26.3.1997, s. 6).